Document ID: 32010R0945

KOMISJONI MÄÄRUS (EL) nr 945/2010,
21. oktoober 2010,
millega võetakse vastu 2011. eelarveaastaks ettenähtud vahendite liikmesriikidele eraldamise kava sekkumisvarudest pärit toiduainete tarnimiseks ELis enim puudust kannatavatele isikutele ning tehakse erand määruse (EL) nr 807/2010 teatavatest sätetest
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 43 punkte f ja g koostoimes artikliga 4,
võttes arvesse nõukogu 15. detsembri 1998. aasta määrust (EÜ) nr 2799/98, millega kehtestatakse põllumajanduse eurol põhinev valuutakord, (2) eriti selle artikli 3 lõiget 2,
ning arvestades järgmist:
(1)
Vastavalt komisjoni 14. septembri 2010. aasta määruse (EL) nr 807/2010 artiklile 2, millega kehtestatakse Euroopa Liidus enim puudustkannatavatele isikutele sekkumisvarudest pärit toiduainete tarnimise üksikasjalikud eeskirjad, (3) peab komisjon võtma vastu 2011. eelarveaastaks ettenähtud vahenditest rahastatava jaotuskava. Selle kavaga tuleb eelkõige kindlaks määrata kõnealust meedet kohaldavate liikmesriikide käsutuses olevate kava täideviimiseks vajalike rahaliste vahendite ülemmäär ning kõikide sekkumisametite ladudest saadaolevate tooteliikide kogused.
(2)
2011. eelarveaastal jaotuskava kohaldavad liikmesriigid on edastanud vajaliku teabe komisjonile vastavalt määruse (EL) nr 807/2010 artiklile 1.
(3)
Vahendite jaotamisel tuleb arvesse võtta eelkõige varasemaid kogemusi ja seda, millises ulatuses kasutasid liikmesriigid ära neile varasematel aastatel eraldatud vahendid.
(4)
Määruse (EL) nr 807/2010 artikli 2 lõike 3 punkti a alapunktis iii on sätestatud toetuste määramine, et osta turult tooteid, mis ei ole sekkumisvarudest ajutiselt kättesaadavad. Kuna sekkumisametite valduses olevad võivarud ei ole piisavad, on vaja kindlaks määrata toetus, et võimaldada 2011. eelarveaasta jaotuskava rakendamiseks vajaliku koguse ostmist turult.
(5)
Määruse (EL) nr 807/2010 artiklis 4 on sätestatud, et kui sekkumisvarudes puudub riis, võib komisjon siiski lubada võtta sekkumisvarudest teravilja, et tasuda turult varutud riisi ja riisitoodete tarnimise eest. Sellest tulenevalt tuleks lubada võtta sekkumisvarudest teravilja, et tasuda turult varutud riisitoodete eest, arvestades asjaolu, et praegu riisi sekkumisvarusid ei ole.
(6)
Määruse (EL) nr 807/2010 artikli 8 lõikes 1 on sätestatud liikmesriikide vahel nende toodete üleandmine, mis ei ole liikmesriigi sekkumisvarudest kättesaadavad, kuid mida liikmesriik aastase jaotuskava rakendamiseks vajab. Seetõttu tuleks määruse (EL) nr 807/2010 artiklis 8 sätestatud tingimuste korral anda 2011. aasta kava rakendamiseks luba vajalike ELi siseste üleandmiste jaoks.
(7)
Pidades silmas teraviljaturu olukorda ja selleks, et komisjonil oleks võimalik teravilja sekkumisvarusid tõhusalt ja õigeaegselt hallata, on ELi siseste üleandmiste korral asjakohane, et tarnijate asukohaks olevad liikmesriigid teatavad kiiresti komisjonile nende territooriumil sekkumismeetme alusel hoitavate kõikide teraviljaliikide kogused, mis nad eraldavad 2011. aasta jaotuskava rakendamiseks.
(8)
Arvestades 2011. aasta jaotuskava rakendamise keerukust, mis seisneb selles, et on vaja teha palju ELi siseseid üleandmisi, on asjakohane suurendada määruse (EL) nr 807/2010 artikli 3 lõikes 4 sätestatud 5 % määra.
(9)
Selle tagamiseks, et sekkumisvarudest eraldatud tooteid ei lasta turule aastas ebasobival ajal, tuleks lühendada määruse (EL) nr 807/2010 artikli 3 lõike 2 esimeses, teises ja kolmandas lõigus sätestatud ajavahemikke, mille jooksul võib tooteid sekkumisvarudest välja võtta.
(10)
Võttes arvesse sekkumisvarudest väljavõetavate toodete suurt kogust ja ELi siseste ümberpaigutuste arvukust, on asjakohane teha erand 60 päeva pikkusest perioodist, mis määruse (EL) nr 807/2010 artikli 3 lõike 2 viienda lõigu kohaselt on ette nähtud toodete väljavõtmiseks sekkumisladudest.
(11)
Teraviljaturu praeguses olukorras, kui turuhinnad on kõrged, on ELi finantshuvide tagamiseks asjakohane suurendada tagatist, mille teravilja tarniv lepinguosaline peab esitama vastavalt määruse (EL) nr 807/2010 artikli 4 lõikele 3 ja artikli 8 lõikele 4.
(12)
Aastase jaotuskava rakendamisel tuleks määruse (EÜ) nr 2799/98 artiklis 3 osutatud rakendusjuhuna käsitada riiklikult ladustatud varude haldamise eelarveaasta alguskuupäeva.
(13)
Vastavalt määruse (EL) nr 807/2010 artikli 2 lõikele 2 konsulteeris komisjon aastase jaotuskava väljatöötamise raames peamiste organisatsioonidega, kes on kursis ELis enim puudust kannatavate inimeste probleemidega.
(14)
Põllumajandusturgude ühise korralduse komitee ei ole oma eesistuja määratud tähtaja jooksul arvamust esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1234/2007 artikli 27 alusel toimub ELis enim puudust kannatavatele isikutele ette nähtud toiduainete jaotamine 2011. aastaks kooskõlas käesoleva määruse I lisas sätestatud aastase jaotuskavaga.
Vastavalt määruse (EL) nr 807/2010 artikli 4 lõikele 2 võib turult varutud riisitoodete eest tasuda teraviljaga.
Artikkel 2
Artiklis 1 osutatud kava jaoks nõutavad toetused liikmesriikidele või ostmiseks ELi turult on kindlaks määratud II lisas.
Artikkel 3
1. Käesoleva määruse III lisas loetletud toodete ELi siseseid üleandmisi lubatakse määruse (EL) nr 807/2010 artiklis 8 sätestatud tingimustel.
2. ELi siseste teravilja üleandmiste korral teatavad liikmesriigid komisjonile 15 päeva jooksul pärast käesoleva määruse jõustumist nende sekkumisametite valduses olevad kõikide teraviljaliikide kogused, mis on ette nähtud 2011. aasta jaotuskava rakendamiseks.
Artikkel 4
Erandina määruse (EL) 807/2010 artikli 3 lõike 2 esimesest ja kolmandast lõigust võetakse 2011. aasta jaotuskava puhul või ja lõssipulber sekkumisvarudest välja ajavahemikul 1. juunist kuni 30. septembrini 2011.
Käesoleva artikli esimest lõiku ei kohaldata siiski 500tonniste või väiksemate koguste suhtes.
2011. aasta jaotuskava puhul ei kohaldata või ja lõssipulbri suhtes määruse (EL) nr 807/2010 artikli 3 lõike 2 viiendas lõigus sätestatud 60päevast toodete väljavõtmise perioodi.
Artikkel 5
Erandina määruse (EL) nr 807/2010 artikli 3 lõike 2 teisest lõigust tuleb 2011. aasta jaotuskava puhul sekkumisametite valduses olevast teraviljast 70 % välja võtta enne 1. juunit 2011.
2011. aasta jaotuskava puhul ei kohaldata teravilja suhtes määruse (EL) nr 807/2010 artikli 3 lõike 2 viiendas lõigus sätestatud 60päevast toodete väljavõtmise perioodi.
Artikkel 6
Erandina määruse (EL) nr 807/2010 artikli 4 lõike 3 viiendast lõigust ja artikli 8 lõike 4 esimesest lõigust esitab teravilja tarniv lepinguosaline 2011. aasta jaotuskava puhul tagatise, mis võrdub 150 euroga tonni kohta.
Artikkel 7
Erandina määruse (EL) nr 807/2011 artikli 3 lõikest 4 tuleb 2010. aasta jaotuskava läbi vaadata, kui põhjendatud muudatused on 10 % või rohkem ELi kavas oleva toote koguse või väärtuse kohta.
Artikkel 8
Käesoleva määruse artiklis 1 osutatud aastase jaotuskava rakendamiseks on määruse (EÜ) nr 2799/98 artiklis 3 osutatud rakendusjuhu kuupäev 1. oktoober 2010.
Artikkel 9
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 21. oktoober 2010

Labels: 17
19
5
0
3
18